Vuoden Palomies on pelastusalan määrätietoinen kehittäjä
Vuoden Palomieheksi 2026 valittiin Keski-Suomen pelastuslaitoksen pelastusryhmänjohtaja Ville Ala-Kokko. Valinnan perusteena on pitkäjänteinen ja valtakunnallisesti merkittävä työ pelastusalan osaamisen ja turvallisuuskulttuurin hyväksi. Ala-Kokko tunnetaan savusukelluksen ja sammutusosaamisen asiantuntijana ja kehittäjänä.
Pelastusryhmänjohtajana Keski-Suomen pelastuslaitoksella työskentelevä Ville Ala-Kokko on tehnyt pitkän ja ansiokkaan uran pelastusalalla muun muassa palomiehenä, paloesimiehenä, asemamestarina, Pelastusopiston opettajana ja suunnittelijana sekä koulutuksen ja osaamisen kehittäjänä.
– Tunnustuksen saaminen tuntuu hienolta ja tuli yllätyksenä, kertoo Vuoden Palomies -tunnustuksen vastaanottanut Ala-Kokko.
– Arvostan tätä tunnustusta todella paljon ja haluan kiittää kaikkia, jotka ovat vaikuttaneet valintaani.
Savusukelluksen ja sammutusosaamisen kehittäjä
Auttamisen halu ja konkreettinen vahingontorjuntatyö vetivät Ala-Kokon aikanaan pelastusalalle.
– Minua on viehättänyt alusta saakka tulen kanssa työskentely ja tulipalojen sammuttaminen. Ne ovat ihmisten auttamisen lisäksi olleet työurani kantava teemat, joiden parissa olen lähes 30 vuoden ajan työskennellyt, Ala-Kokko toteaa.
Ala-Kokolla on vilpitön halu kehittää pelastusalaa. Hän on omalla esimerkillään, asiantuntemuksellaan ja pitkäjänteisellä työllään parantanut merkittävästi pelastusalan osaamista ja turvallisuuskulttuuria etenkin savusukelluksessa sekä sammutustekniikoissa ja -taktiikoissa.
Hänet tunnetaan perusteellisena, yhteistyökykyisenä ja vastuullisena asiantuntijana, joka pyrkii valtakunnallisesti kehittämään pelastustoiminnan käytäntöjä ja koko pelastusalan osaamista opiskelijoista ammattipalokuntiin ja vapaaehtoisiin sopimuspalokuntiin.
– Minulle tärkeää on osaamisen hallinta kokonaisuudessaan. Haluan, että alalla toimivat eivät vain opi asioita, vaan ymmärtävät miksi asiat tehdään kuten tehdään ja osaavat soveltaa oppimaansa kentällä, Ala-Kokko sanoo.
Kehitystyötä koko pelastusalan hyväksi
Ala-Kokko on ollut mukana useissa valtakunnallisissa kehittämishankkeissa. Tällä hetkellä hän toimii Pelastusopiston sammutustyön tehokkuuteen ja työturvallisuuteen liittyvässä PISARA-hankkeessa asiantuntijana. Lisäksi hän on ollut tuottamassa pelastusalalle ohjeita ja koulutusmateriaaleja. Näitä ovat esimerkiksi sisäministeriön Ohje pelastustoimen sukellus- ja pintapelastustoimintaan, Pelastusopiston Rakennuspalon sammutus -julkaisu sekä Savusukellusopas, joka on yhä pelastusalan tärkeimpiä oppikirjoja.
– Voisi sanoa, että Savusukellusoppaan ensimmäinen painos oli ponnahduslautani savusukelluksen ja sammuttamisen kehittäjäksi. Se vei minut takaisin Pelastusopistolle erilaisiin hankkeisiin, Ala-Kokko summaa.
Ala-Kokon työ näkyy myös sopimuspalokuntakentällä. Hän on kehittänyt sopimuspalokuntien koulutusjärjestelmää ja koulutusmateriaaleja sekä toiminut kurssinjohtajana. Lisäksi hän on laatinut sisäministeriön ohjeistuksen mukaisia osaamistaitovaatimuksia, jotka edistävät niin ammattilaisten kuin vapaaehtoistenkin hälytystoimintaan osallistuvien työturvallisuutta sekä harjoittelun ja työskentelyn edellytyksiä.
Tunnustus pitkäjänteisestä työstä
Vuosittain jaettavalla valtakunnallisella Vuoden Palomies -tunnustuksella palkitaan esimerkillisestä toiminnasta, erityistä tunnustusta ansaitsevan pelastustehtävän suorituksesta tai muusta teosta, joka kohottaa pelastusalan, pelastuslaitosten tai palokuntien arvonantoa.
Tämän vuotisella Vuoden Palomies -tunnustuksella huomioidaan Ala-Kokon pitkäaikainen ja merkittävä sitoutuminen pelastusalan valtakunnalliseen ja laaja-alaiseen kehittämiseen.
Valinnan tekee vuosittain toimikunta, johon kuuluu edustaja Suomen Pelastusalan Keskusjärjestöstä (SPEK), Suomen Palopäällystöliitosta (SPPL), Suomen pelastusalan ammattilaisista (SPAL), Julkisten ja hyvinvointialojen liitosta (JHL) ja Suomen Sopimuspalokuntien Liitosta (SSPL). Vuoden Palomies on valittu vuodesta 1982 lähtien. Vuoden Palomies 2026 julkistettiin 24.9.2026 Säätytalolla.

